Document ID: 31984D0375

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Ιουλίου 1984
για την τροποποίηση της απόφασης 83/471/ΕΟΚ περί της Επιτροπής Κοινοτικού Ελέγχου για την εφαρμογή της κλίμακας κατατάξεως σφαγίων χονδρών βοοειδών
(84/375/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1208/81 του Συμβουλίου της 28ης Απριλίου 1981 περί της θεσπίσεως κοινοτικής κλίμακας κατατάξεως σφαγίων των χονδρών βοοειδών (1), και ιδίως το άρθρο 5 τέταρτη παράγραφος,
Εκτιμώντας:
ότι η απόφαση 83/471/ΕΟΚ της επιτροπής (2) καθόρισε τις λεπτομέρειες εφαρμογής των επιτόπου ελέγχων που διενεργεί η Επιτροπή Κοινοτικού Ελέγχου που αναφέρεται στο άρθρο 5 του κανονισμού (ΕΟΚ) αριθ. 1208/81·
ότι, με τον κανονισμό (ΕΟΚ) αριθ. 869/84 (3), το Συμβούλιο, για μία πειραματική περίοδο τριών ετών, αποφάσισε την εφαρμογή των μέτρων παρέμβασης βάσει της κοινοτικής κλίμακας κατάταξης, που καθορίστηκε με τον κανονισμό (ΕΟΚ) αριθ. 1208/81· ότι πρέπει να διευρυνθεί το πεδίο των ελέγχων που διενεργεί η Επιτροπή Ελέγχου, ορίζοντας ότι αυτοί οι τελευταίοι θα αφορούν εξίσου την κατάταξη, τον προσδιορισμό και την σήμανση των προϊόντων που αποτελούν το αντικείμενο των μέτρων παρέμβασης·
ότι πρέπει, ως εκ τούτου, να τροποποιηθεί η απόφαση 83/471/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 83/471/ΕΟΚ τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
Η Επιτροπή Κοινοτικού Ελέγχου που αναφέρεται στο άρθρο 5 του κανονισμού (ΕΟΚ) αριθ. 1208/81, αποκαλούμενη στο εξής «η επιτροπή», επιφορτίζεται με την πραγματοποίηση επιτόπιων ελέγχων που αφορούν:
α) την εφαρμογή των διατάξεων με την κοινοτική κλίμακα κατατάξεως σφαγίων χονδρών βοοειδών·
β) την διαπίστωση των τιμών αγοράς σύμφωνα με την εν λόγω κλίμακα·
γ) την κατάταξη, προσδιορισμό και σήμανση των προϊόντων στο πλαίσιο των μέτρων που αναφέρονται στο άρθρο 5 του κανονισμού (ΕΟΚ) αριθ. 805/68.»
2. Η παράγραφος 1 του άρθρου 3 αντικαθίσταται από το ακόλουθο κείμενο:
«1. Οι έλεγχοι πραγματοποιούνται στα σφαγεία, στις αγορές κρέατος, στα κέντρα παρέμβασης, στα κέντρα καθορισμού των τιμών και στις κεντρικές και περιφερειακές υπηρεσίες που είναι αρμόδιες για την εφαρμογή των διατάξεων που αναφέρονται στο άρθρο 1.»
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 5 Ιουλίου 1984.

Labels: 2
15
17
6